SHBA: Shënohet fillimi i Muajit të Trashëgimisë Hispanike
Instituti i Kongresistëve Hispanikë u ndan sot çmime artistëve Eva Longoria, Arturo Sandoval dhe Lin-Manuel Miranda
Instituti i Kongresistëve Hispanikë zhvillon sot ceremoninë e 33-të të ndarjes së çmimeve. Ceremonia, që mbahet çdo vit më 15 shtator, shënon fillimin e Muajit Kombëtar të Trashëgimisë Hispanike. Instituti ofron ndihmë për arsim si dhe zhvillimin e karrierës e të rolit udhëheqës. Tre anëtarë hispanikë të Kongresit amerikan -- Edward Roybal, Kika de la Garza dhe Baltasar Corrada – e formuan këtë institut më 1978, për të përgatitur të rinjtë hispanikë që të bëhen udhëheqës në të ardhmen. Shekulli i 21 ka sjellë një ndryshim historik në Shtetet e Bashkuara. Hispanikët janë tani një pakicë më e madhe se sa afrikano-amerikanët, si dhe grupi me rritjen më të shpejtë. Sipas përllogaritjeve të korrikut të vitit të kaluar, më shumë 48 milionë banorë ose 16 përqind e popullsisë në Shtetet e Bashkuara i përkisnin trashëgimisë hispanike. Nga mesi i vitit 2050, agjencia e statistikave parashikon se hispanikët do të përbëjnë 30 përqind të popullsisë apo 130 milion banorë. Muaji i Trashëgimisë Hispanike, që shënohet nga 15 shtatori deri më 15 tetor, kremton historinë dhe kulturën e popujve me prejardhje nga Spanja, Meksika dhe vendet e tjera spanjishtfolëse të kontinentit amerikan. 15 shtatori u zgjodh si dita e nisjes së kremtimeve për shkak se shumë vende të Amerikës Latine festojnë ditën e pavarësisë në këtë datë ose në një datë të afërt. Këtë vit, Meksika shënon dyqind vjetorin e shpalljes së pavarësisë nga Spanja më 16 shtator 1810. Çdo vit Instituti i Kongresistëve Hispanikë nderon tre anëtarë të komunitetit. Një nga laureatët sivjet është Eva Longoria-Parker, aktore në serialin televiziv "Desperate Housewives". Artistja Parker është përfshirë në bamirësi dhe do të nderohet me çmim për udhëheqje dhe shërbim për komunitetin. Organizata e saj "Eva's Heroes" punon për të përmirësuar jetën e individëve që përballen me probleme zhvillimi. Ajo është edhe zëdhënëse e organizatës "Padres Contra el Cancer", që ka ndihmuar në përmirësimin e jetës për fëmijët hispanikë me kancer. Eva Longoria Parker ka bashkëpunuar edhe me organizata të tjera që ofrojnë mbrojtje ligjore dhe ndihmojnë në fushën e arsimit për komunitetin hispanik. Instrumentisti Arturo Sandoval, fitues i çmimit Gremi, do të nderohet edhe me çmimin e Institutit të Kongresistëve Hispanik. Artisti i lindur në Kubë, që më pas kërkoi strehim politik në Shtetet e Bashkuara, është vlerësuar për programet e tij edukative në fushën e muzikës. Personi i tretë që do të nderohet nga Instituti i Kongresistëve Hispanik është Lin-Manuel Miranda, aktor, dramaturg dhe kompozitor me prejardhje nga Porto Riko. Zoti Miranda njihet si autor i operetës së mirënjohur të Brodueit "In the Heights", ku paraqitet jeta e komunitetit latin të lagjes së tij të fëmijërisë -- Uashington Hajts në qytetin e Nju Jorkut. Zoti Miranda, i cili është shpërblyer me çmime prestigjioze për punën e tij si artist, është angazhuar me disa organizata, sidomos në shëndetësi, si për luftën kundër sidës dhe ofrimin e kujdesit shëndetësor për të prekurit nga kjo sëmundje. Motoja e sivjetshme e çmimeve të Institutit është "Të kremtojmë historinë, trashëgiminë dhe ëndrrën amerikane". Ndërkaq, ngjarje të shumta kulturore do të zhvillohen në mbarë vendin për nder të Muajit Kombëtar të Trashëgimisë Hispanike.